Accident mortal d'un home en caure al canal de l'Ebre a Roquetes.
Un home ha mort aquesta matinada de dissabte en caure al canal dret de l'Ebre a Roquetes. El conductor del vehicle hauria sortit de la via al camí del Lloron al terme municipal de Roquetes i hauria caigut al canal. Els mossos d'Esquadra han rebut l'avís a les 04.33 i fins allà s'han desplaçat sis patrulles dels mossos, nou dotacions dels bombers de la Generalitat, policia local i una ambulància del SEM. Ens ho explica l'alcalde de Roquetes, Francesc Gas. Els cossos d'emergències han rescatat el cos del conductor i han tret el vehicle de l'aigua. Tot i que en un primer moment s'especulava si al cotxe hi podia viatjar alguna persona més finalment aquesta hipòtesi ha estat descartada. El jove, del que encara no es coneix la identitat, podria ser un veí de Masdenverge. Fins al moment es desconeixen les causes de l'accident i ha estat el jutjat número 4 de Tortosa qui ha assumit la investigació.